Selvadore Rähni

Selvadore Rähni (sündinud 28. juunil 1968 Tartus) on eesti klarnetist ja helilooja.

Ta on üks silmapaistvamaid Eesti klarnetiste, kelle erialased oskused on leidnud kõrgetasemelist kasutust ja rahvusvahelist tunnustust maailma eri paigus. 

Haridus
Selvadore Rähni on õppinud klarnetit aastatel 1983–1986 Georg Otsa nimelises Tallinna muusikakoolis Aleksander Rjabovi ja Illar Aigro juhendamisel ning 1986–1991 Tallinna Riiklikus Konservatooriumis Rein Karini ja Vahur Vurmi juures. 

Aastatel 1991–1997 õppis ta professor Wolfgang Meyeri juhendamisel Karlsruhe Muusikakõrgkooli magistri- ja doktoriõppes, lõpetas kooli 2001. aastal kõrgeima võimaliku hinde ja kiitusega. 1996. aastal töötas ta professor Meyeri assistendina Karlsruhe Muusikakõrgkoolis. Aastatel 1993–1997 täiendas ta end Pariisis professor Alain Damiensi juures.Selvadore Rähni elulugu Eesti Muusika Infokeskuse kodulehel. Vaadatud 14.03.2025.

Töö
Aastatel 1985–1988 töötas Rähni esimese klarnetistina puhkpilliorkestris Tallinn. 1989. aastal osales ta Leningradi-Balti Akadeemia Sümfooniaorkestri töös ja kontsertidel Peterburis ja Pariisis. Aastatel 1989–1991 osales ta Eesti Riikliku Sümfooniaorkestri kontserdireisidel Saksamaale, Soome, Rootsi ja Venemaale. Hinnatud orkestrandina on ta mänginud esimest klarnetit külalisena mitmes orkestris, sh Pforzheimi ja Württembergi Kammerorkester, Poola Kammerfilharmoonikud, Tšehhi kammerorkester ning Osaka ja Yamanami festivali orkestrid.Selvadore Rähni elulugu Eesti Muusika Infokeskuse kodulehel. Vaadatud 14.03.2025.

Tähtsamad ülesastumised solistina on leidnud aset Tallinnas, Berliinis, Karlsruhes, Kyotos, Osakas, Tokios, Moskvas ja Stuttgardis. 

Töötanud nii solisti, kammermuusiku kui ka orkestrandina Jaapanis, kus ta aastatel 1997–2005 oli eluaegse muusikulepinguga Kyoto Sümfooniaorkestri klarnetirühma kontsertmeister.ETV kultuurisaade "OP" Saatejuht Ave Häkli. ETV, 02.11.2023.
Selvadore Rähni elulugu Eesti Muusika Infokeskuse kodulehel. Vaadatud 14.03.2025.

2005. aastast töötab ta Põhja-Islandi väikeasula Þingeyjarsveiti muusikakooli direktorina. 

Ta on Eesti Interpreetide Liidu liige.Selvadore Rähni Eesti Interpreetide Liidu kodulehel. Vaadatud 14.03.2025.

Saavutused
Juba 16-aastaselt esines Rähni solistina Wolfgang Amadeus Mozarti klarnetikontserdiga mitmes Eesti linnas ja Moskvas. 

1984 pälvis Selvadore Rähni esikoha noorte klarnetistide konkursil Tallinnas. Otsa koolis võitis ta kahel heliredelite ja etüüdi konkursil esikoha kõikide puhkpillimängijate seas.

1990. aastal jõudis Rähni Eesti riiklikul puhkpillimängijate konkursil kõrgeimate punktidega finaali, kuid pilli rikke tõttu ei saanud finaalis esineda. Sellest hoolimata pälvis ta eripreemia märkega “absoluutselt parim tulemus kõikidest erinevatest puhkpillidest esimese voorus”.Selvadore Rähni Eesti Interpreetide Liidu kodulehel. Vaadatud 14.03.2025.

Kammermuusikuna on Rähni osalenud mitmel festivalil ning teinud koostööd Leipzigi Keelpillikvartetiga ning tšellistide David Geringase ja Tsuyoshi Tsutsumi, pianistide Michie Koyama, Petras Geniusas, Albert Atenelle, Tuuli Rähni, Kalle Randalu ja teistega. 

Ta on juhendanud meistrikursusi Jaapanis, Hispaanias, Eestis ja Saksamaal.

Helilooming ja salvestised
Heliloojana ta on välja andnud klaverialbumi "Pildid minu elust" (ERP 2010). 

2015. aastal ilmus Selvadore ja Tuuli Rähni esimene debüüt-CD Brahmsi sonaatidega klaverile ja klarnetile ning Schumanni fantaasiapaladega.Aare Tool. Brahmsi tüvisalvestis Sirp, 31.07.2015.

Aprillis 2019 ilmus teine CD prantsuse klarnetimuusikaga.

Kriitikute ja kolleegide hinnanguid
„Kohtasin Selvadore Rähnit esmakordselt 1998. aastal, kui ta oli Kyoto Sümfooniaorkestri klarnetirühma kontsertmeister ja mina olin orkestri peadirigent ja muusikaline nõustaja. Tema musikaalsus lähtub sügavast tundlikkusest – see on omadus, mis on äärmiselt vajalik klassikalisele klarnetimängijale. Rähni oli kindlasti selle orkestri kõige väljapaistvam solist ja ma võisin imetleda tema mängu ka siis, kui dirigeerisin Mozarti klarnetikontserti tema soleerimisel. Rähni fraseerimine on alati loomulik ja graatsiline, millele lisandub tooni ilu ning kõlavõimaluste rohkus. Need on omadused, mis on väga hinnatud nii kõigi tema kolleegide kui ka dirigentide poolt, kes on koos temaga esinenud ja keda ma tunnen. Vestlustes Rähniga kogesin, et tal on laialdased teadmised muusikast, klarnetimängu peenimatest nüanssidest ning erinevatest klarnetikoolkondadest.” (Uwe Mund, dirigent)

„Trio koosseisus Selvadore Rähni, David Geringas ja Michie Koyama tõi Tartu Ülikooli aulasse uskumatult palju publikut. Esitus täitis saali kohati lausa käega katsutavalt massiivsete helivoogudega. […] Tšellist David Geringase enesekindla jõulisuse ning tippklarnetist Selvadore Rähni põhjatusse sügavusse ulatuva meisterlikkuse ja läbitunnetatuse kohtumine lõi sellise harva esineva pinge, mida kammerkontserdil tavaliselt ei kohta.” (Lilian Langsepp, Muusika 2008 nr 8–9)

Isiklikku
Selvadore Rähni mõlemad vanemad olid saanud muusikahariduse Heino Elleri nimelises muusikakoolis. Selvadore sõnul sai temast kutseline muusik eeskätt tänu multiinstrumentalistist isa innustusele ja eeskujule, kes pani ta kõigepealt lastemuusikakooli klaverit õppima."Meie" Euroopas. Selvadore ja Tuuli Rähni, Island ja Maili Paluvee-Millward, Inglismaa Saatejuht Maire Aunaste. ETV, 23.12.2008.

Tema abikaasa on pianist Tuuli Rähni (sündinud Teder). Paar tutvus 1991. aastal Tallinna Konservatooriumi üliõpilastena, sestpeale on nad kammermuusikutena ka koos musitseerinud.Ilmunud on uus CD Brahmsi ja Schumanni klarnetimuusikaga Eesti Muusika Infokeskus, 15.06.2015.ETV kultuurisaade "OP" Saatejuht Ave Häkli. ETV, 02.11.2023.

Pere on elanud lisaks Eestile Saksamaal ja Jaapanis ning alates 2005. aastast elab Islandil, kus mõlemad abikaasad töötavad Põhja-Islandi väikeasula Þingeyjarsveiti muusikakoolis. Muusikaga tegelevad ka poeg Oliver, kes on sündinud 2003. aastal Jaapanis, ja tütar Mariann, kes on sündinud Islandil.Eesti muusikute perekonna teekond Saksamaalt läbi Jaapani Islandile ERR Kultuur, 05.11.2023.

Viited

 Välislingid
 Selvadore Rähni koduleht
 Tiina Mattisen. "Igavikusfäärides valenoote ei kõla" Sirp, 10. september 1999
 Riina Luik. "Klarnetist Selvadore Rähni: Tähtis on mängida armastusega" Postimees, 25. juuli 2005
 "Meie" Euroopas. Selvadore ja Tuuli Rähni, Island ja Maili Paluvee-Millward, Inglismaa Saatejuht Maire Aunaste. ETV, 23. detsember 2008
 Ilmunud on uus CD Brahmsi ja Schumanni klarnetimuusikaga Eesti Muusika Infokeskus, 15. juuni 2015
 Aare Tool. Brahmsi tüvisalvestis Sirp, 31. juuli 2015
 Suveduur. Tuuli ja Selvadore Rähni Saatejuht Kersti Inno. ERR Klassikaraadio, 13. juuli 2017
 Minu Eesti. Tuuli Rähni ja Selvadore Rähni Saatejuht Kersti Inno. ERR Klassikaraadio, 4. märts 2018
 ETV kultuurisaade "OP" Saatejuht Ave Häkli. ETV, 2. november 2023
 Eesti muusikute perekonna teekond Saksamaalt läbi Jaapani Islandile ERR Kultuur, 5. november 2023

Kategooria:Eesti klarnetistid
Kategooria:Eesti heliloojad
Kategooria:Sündinud 1968